Et indbrud i A-Z i Hjørring natten til lørdag blev hurtigt afbrudt, da politiet nåede frem før indbrudstyven kom ud af forretningen. Alarmen gik klokken 4.00, og da to politipatruljer kort efter nåede frem, kunne de se, at der var knust en rude i indgangspartiet til butikken. Betjentene tilkaldte en hundepatrulje, men i samme øjeblik som hunden blev sendt ind i forretningen løb manden ud af bygningen på den anden side. Hundepatruljen satte efter manden og jagtede ham gennem private haver og ind i et industrikvarter. Her fandt man manden i et lukket gårdareal, hvor han gemte sig bag nogle paller. På manden fandt politiet et koben og en sportstaske fuld af tyvekoster til en værdi af 70.000 - 75.000 kroner. Tyven havde blandt andet stjålet spil til Nintendo og mobiltelefoner. Det fortæller vagtchef ved Nordjyllands Politi, Per Jørgensen.

Opsummering:
Indbrudstyv nåede ikke ud af A-Z i Hjørring, før politiet nåede frem.